# SOALAN NO. 117

**PEMBERITAHUAN PERTANYAAN BAGI JAWAPAN BUKAN LISAN**

**MESYUARAT KEDUA, DEWAN RAKYAT**

**PENGGAL KEEMPAT, PARLIMEN KETIGA BELAS**

**MAJLIS MESYUARAT DEWAN RAKYAT**

### **PERTANYAAN : JAWAB BUKAN LISAN**

**DARIPADA : PUAN HAJAH NORMALA BINTI**

**ABDUL SAMAD**

**TARIKH : 16 MEI 2016 (ISNIN)**

**SOALAN :**

**Puan Hajah Normala binti Abdul Samad [Pasir Gudang]** meminta **MENTERI PEMBANGUNAN WANITA , KELUARGA DAN MASYARAKAT** menyatakan adakah pihak Kementerian bercadang untuk membuat kajian semula berkenaan elaun Penyelia dan Pembantu Penyelia, Pusat Aktiviti Warga Emas (PAWE) kerana mereka ini berada sepenuh masa di sesebuah PAWE.

**JAWAPAN: YB DATO’ SRI ROHANI ABDUL KARIM, MENTERI PEMBANGUNAN WANITA, KELUARGA DAN MASYARAKAT**

Tuan Yang Dipertua,

Pada 5 Januari 2011, Dasar Warga Emas Negara (DWEN) dan Pelan Tindakan Warga Emas Negara (PTWEN) telah diluluskan oleh kabinet bagi menggantikan DWTN dan PTDWTN yang antara lain bagi membangunkan masyarakat prihatin terhadap fenomena penuaan dan mendayaupayakan masyarakat bagi menghadapi hari emas di samping menyediakan satu pelan tindakan warga emas yang komprehensif.

Salah satu program yang dikenalpasti dalam Pelan Tindakan Dasar Warga Emas Negara adalah pewujudan Pusat Aktiviti Warga Emas yang dulunya dikenali sebagai Pusat Jagaan Harian Warga Tua (PJHWT).

Pusat Aktiviti Warga Emas (PAWE) adalah tempat bagi warga emas menjalankan aktiviti harian dalam komuniti. PAWE disasarkan kepada warga emas berumur 60 tahun ke atas dan sihat serta dapat menguruskan diri. Program ini menekankan pada pembangunan potensi yang ada pada golongan warga emas dari segi keupayaan mereka yang masih sihat dan bertenaga untuk menyumbang khidmat bakti dan kepakaran mereka kepada komuniti setempat. Sehingga April 2016, sebanyak 50 PAWE yang telah diwujudkan.

PAWE merupakan satu perkhidmatan bercorak pendampingan sosial dan pembangunan kepada warga emas yang melibatkan kerjasama strategik antara Kementerian Pembangunan Wanita, Keluarga dan Masyarakat (KPWKM) dengan agensi kerajaan yang lain seperti Kementerian Kemajuan Luar Bandar Dan Wilayah serta pertubuhan bukan kerajaan seperti Majlis Pusat Kebajikan SeMalaysia (MPKSM).

Bagi memastikan PAWE dapat beroperasi dengan baik, Kementerian melalui Jabatan Kebajikan Masyarakat telah menyalurkan Geran Operasi PAWE sebanyak RM33,330.00 setahun kepada setiap PAWE merangkumi elaun Penyelia, elaun pembantu Penyelia, bayaran utiliti dan makan minum ahli PAWE.

Pecahan Geran Operasi PAWE adalah seperti berikut:

|  |  |  |
| --- | --- | --- |
| 1. Elaun Penyelia   RM600.00 x 12 bulan | - | RM7,200.00 |
| 1. Elaun 2 orang Pembantu   RM350.00 x 2 x 12 bulan | - | RM8,400.00 |
| 1. Utiliti   RM200.00 x 12 bulan | - | RM2,400.00 |
| 1. Penyengaraan untuk makan   RM1.40 x 30 orang x 365 hari | - | RM15,330.00 |

Tuan Yang Dipertua,

Jumlah Geran Operasi PAWE yang disalurkan setiap tahun hanya untuk membantu menampung sebahagian perbelanjaan bagi PAWE. Jawatankuasa Pengurusan PAWE setempat perlu memainkan peranan yang aktif dalam mendapatkan dana bagi menampung keperluan kewangan PAWE.